ߕߊߓߏ߲߫ ߞߟߊߓߍ߲

ߕߊߓߏ߲߫ ߞߟߊߓߍ߲ ߠߋ߬ ߞߍ߫ ߘߊ߫ ߞߟߊߓߍ߲߫ ߝߟߐ ߘߌ߫ ߛߏ߬ߛߏ߬ߞߊ ߟߎ߬ ߣߌ߫ ߡߊ߲߬ߘߋ߲߬ߞߊ ߟߎ߬ ߕߍ߫߸ ߥߟߊ߫ ߛߏ߲߬ߖߘߊ߬ ߣߌ߫ ߛߏ߬ߛߏ߫ ߓߟߊ߬ ߕߍ߫ ߕߊߓߏ߲߫ ߝߏ߲ߝߊ߲ ߞߣߐ߫. ߊ߬ߟߋ ߟߋ߬ ߞߊ߬ ߡߊ߲߬ߘߋ߲߬ߞߊ ߟߎ߬ ߖߌ߱ߛߌ߰ ߛߎߡߊߥߙߏ߫ ߞߟߍ ߘߐ߫߸ ߞߊ߬ ߓߊ߲߫ ߞߵߊ߬ ߦߌ߬ߘߊ߬ ߛߏ߬ߛߏ߬ߞߊ ߟߎ߬ ߝߣߊ߫ ߟߊ߫ ߞߏ߫ ߡߞߊ߬ߘߊ߲߬ߓߊ߰ ߦߋ߫ ߡߊ߲߬ߘߋ߲߬ ߠߊ߫ ߡߎߣߎ߲߬ߞߎߡߘߊ ߣߌ߲߬ ߛߓߍߣߍ߲߫ ߦߋ߫ ߛߟߏ߬ߡߣߊ߬ ߞߊ߲ߕߍ߫ ߟߊ߫ ߞߊ߬ߝߊ ߘߏ߫ ߟߋ߬ ߡߊ߬ ߞߏ߫ ߡߊ߲߬ߘߋ߲߫ ߘߐ߬ߝߐ . 
 ߊ߬ ߞߎ߲߭ 
ߛߏ߲߬ߖߘߊ߫ ߥߟߌ߬ߣߍ߲ ߡߍ߭ߡߊ߬ ߛߏ߬ߟߊ ߟߎ߬ ߘߌ߫ ߞߊ߬ ߛߋ߫ ߞߎ߲ߓߌ߫߸ ߦߋ߲߬ߞߊ ߟߎ߬ ߝߣߊ߫ ߞߊ߬ ߞߟߍ߬ߓߏ߬ߟߏ߲߬ ߞߋߟߋ߲߫ ߘߴߊ߬ ߡߊ߬ ߞߊ߬ ߓߊ߲߫ ߞߵߊ߬ ߟߊߘߍ߲߬ߞߣߍ߬ߦߊ߫ ߡߊ߬ߜߍ߲߬ߞߏ ߘߐ߫ ߣߴߊ߬ ߓߍ߲߬ ߘߊ߫ ߝߘߏ߬ߓߊ߬ߕߏ߲߬ߕߊ ߡߊ߬. ߛߏ߰ߟߏ߲߬ߖߘߊ߫ ߥߟߌ߬ߕߐ ߞߊ߬ ߗߋ ߓߌ߬ߟߊ߬ ߕߊߓߏ߲߫ ߥߣߊ߬ߝߊߙߊ߲߫ ߞߡߊ߬ߙߊ߫ ߡߊ߬ ߞߴߊ߬ ߦߋ߫ ߛߌߟߊ߫ ߟߊ߫ ߞߊ߬ ߣߊ߬߸ ߏ߬ ߞߊ߬ ߓߟߏߘߐߓߍ߲ ߘߊߡߌ߬ߣߊ߬ ߛߊ߫ ߛߎߡߊߥߙߏ߫ ߞߊߣߊ߬ ߛߌߟߊ ߕߍ߰ ߛߏ߲߬ߖߘߊ߬ ߢߍ߫. ߏ߬ ߦߋ߫ ߓߊ߲߫ ߠߴߊ߬ ߟߊ߫ ߗߍ߬ߟߊ߬ߘߍ ߟߊ߫ ߕߎ߬ߡߊ ߡߍ߲ ߠߊ߫߸ ߏ߬ ߞߵߊ߬ ߕߘߍ߬ ߛߌߟߊ ߓߘߊ߫ ߓߊ߲߫ ߕߍ߰ ߟߊ߫. 

ߛߏ߲߬ߖߘߊ߫ ߣߴߊ߬ ߛߋ߲߬ߘߏ߲߬ߢߐ߲߮ ߠߎ߬ ߕߊ߬ߡߌ߲߬ߣߍ߲ ߞߌ߬ߕߊ߫ ߕߟߋ߬ߓߋ ߘߐ߫߸ ߏ߬ ߟߎ߫ ߣߐ߬ ߘߌ߫ ߞߍ߫ ߛߎߡߊߥߙߏ߫ ߞߊ߲ߕߍ߫ ߟߊߟߐ߲ߠߌ߲߫ ߠߊ߫ ߞߏ߫ ߛߏ߲߬ߖߘߊ߬ ߣߌ߫ ߖߡߊ߬ߣߍ߲߬ ߕߜߋ߫ ߦߋ߫ ߕߊߓߏ߲߫ ߡߊߜߍ߲ ߞߊ߲߬߸ ߞߏ߫ ߊ߬ߟߎ߫ ߕߍ߫ ߕߊ߬ߡߌ߲߬ ߡߐ߰ ߂߀߀߀ ߟߊ߫. ߏ߬ ߟߋ ߞߍ߫ ߘߊ߫ ߛߏ߬ߝߊ߬ ߆߀߀߀ ߘߏ߲߬ߣߍ߲ ߘߌ߫ ߓߟߊ߬ ߓߟߏ߫ ߞߴߏ߬ ߦߋ߫ ߥߊ߫ ߡߊ߲߰ߖߘߊ߫ ߞߎ߲߬ߓߍ߲߬ ߕߊߓߏ߲߫ ߡߊߜߍ߲ ߘߐ߫.  

 ߞߟߊߓߍ߲ 
ߛߏ߲߬ߖߘߊ߬ ߣߴߊ߬ ߘߊ߬ߝߊ ߟߎ߬ ߕߏ߫ ߘߊ߫ ߕߊߓߏ߲߫ ߡߊߜߍ߲ ߠߋ߬ ߘߐ߫ ߥߎ߬ߙߘߊ߬ߣߍ߲߫ ߛߎ߬ߍ߲߯ ߠߊ߫߸ ߞߊ߬ ߥߴߊ߬ߟߎ߫ ߢߊ ߟߊߕߊ߬ ߛߏ߬ߛߏ߫ ߓߟߊ߬ ߣߴߊ߬ ߟߊ߫ ߞߟߍ߬ߓߏߟߏ߲ ߠߎ߬ ߟߴߊ߬ߟߎ߫ ߢߍ߫ ߕߊߓߏ߲߫ ߝߏ߲ߝߊ߲ ߞߣߐ߫߸ ߊ߬ ߦߋ߫ ߞߍ߫ ߟߊ߫ ߓߟߊ߬ ߞߣߐ߫ ߞߏ߫ ߣߌ߫ ߛߎ ߓߘߊ߫ ߞߏ߬ ߞߏ߫ ߞߍ߬ߟߍ ߕߏߕߐ߫ ߦߋ߫ ߛߐ߰ߡߊ߬ߟߊ ߟߋ߬ ߟߊ߫ ߛߌߣߍ߲߬. ߞߏ߬ߣߌ߲߬ ߖߊ߬ߘߊ ߞߵߊ߬ߟߎ߫ ߕߏ߫ ߛߌ߰ߝߊߘߌ ߏ߬ ߟߋ ߘߐ߫ ߞߵߊ߬ ߟߊ߫ ߛߏ߬ߝߊ ߟߎ߬ ߛߌ߲߬ߝߏ߲߬ߧߊ߫ ߞߊ߬ ߓߊ߲߫ ߞߊ߬ ߖߊ߬ߡߊߙߌ ߘߌ߫ ߞߏ߫ ߥߴߊ߬ ߡߊ߬.  

ߏ߬ ߟߋ ߞߍ߫ ߘߊ߫ ߞߍ߬ߟߍ ߛߏ߲ߛߙߏߡߊ ߘߴߊ߬ ߘߐ߫ ߏ߬ ߦߌߟߊ ߡߎ߰ߡߍ ߘߐ߫. ߞߍ߬ߟߍ ߜߊ߬ ߘߊ߫ ߞߊ߬ ߝߊ߬ߝߊ߬߸ ߘߊ߬ߡߊ߲߬ߛߊ߫ ߛߏ߰ߟߏ߲߬ߘߋ߲ ߣߌ߫ ߛߏ߬ߛߏߓߊ߬ߟߊ߫ ߟߎ߫ ߥߊ߫ ߘߴߊ߬ߟߎ߫ ߢߊ ߥߛߎ߫ ߢߐ߲߯ ߘߐ߫ ߦߙߐ ߘߏ߫ ߘߐ߫߸ ߡߊ߲߰ߖߘߊ߫ ߞߵߊ߬ ߟߊ߫ ߝߊ߲߭ ߓߏ߰ߛߌ߫ ߊ߬ ߟߊ߭ ߘߐ߫ ߞߵߊ߬ ߝߏ߫ ߞߊ߬ ߟߊ߫ ߏ߬ ߞߊ߲߬߸ ߞߴߊ߬ ߘߴߊ߬ ߛߊ߲ߞߎ߲߫ ߕߍ ߡߍ߲ ߘߐ߫߸ ߛߏ߬ߛߏ߫ ߞߟߍ߬ߘߋ߲ ߘߏ߫ ߘߏ߲߬ ߘߴߊ߬ߟߎ߫ ߕߍ߫, ߖߊ߬ߘߊ ߦߋ߫ ߓߊ߲߫ ߠߴߏ߬ ߛߊ߲ߞߎ߲߫ ߠߊ߫ ߕߎ߬ߡߊ ߡߍ߲ ߠߊ߫߸ ߏ߬ ߞߵߊ߬ ߕߘߍ߬ ߓߟߊ߬ ߓߘߴߊ߬ ߞߐߟߊ߫, ߖߊ߬ߡߊ ߝߣߊ߫ ߞߊ߬ ߜߍ ߡߛߐ߫ ߊ߬ ߞߐ߫. 

ߛߏ߰ߟߏ߲߬ߡߊ߲߰ ߞߊ߬ ߖߊ߬ߡߊߙߌ ߘߌ߫ ߞߏ߫ ߞߵߊ߬ߟߎ߫ ߛߊ߯ߘߊ߫߸ ߏ߬ ߞߍ ߝߊ߰ߕߊ ߟߎ߫ ߝߊ߰ ߘߊ߫ ߞߊ߬ ߡߌ߬ߘߊ߬ߕߊ߫ ߟߎ߫ ߡߌ߬ߘߊ߬. ߊ߬ߟߎ߬ ߞߐߛߊߦߌ ߣߌ߫ ߕߊߓߏ߲߫ ߥߣߊ߬ߝߊߙߊ߲߫ ߞߡߊ߬ߙߊ߫ ߣߴߊ߬ ߟߊ߫ ߞߍ߬ߟߍ ߓߍ߲߬ ߘߊ߫. ߊ߬ߟߎ߫ ߞߊ߬ ߛߎ ߟߊߕߊ߬ߡߌ߲߫ ߞߐߞߊ߲߬ ߦߋ߲߬ ߟߊ߬ߥߛߊ ߏ߬ ߕߏߟߏ߲ ߞߊ߲߬߸ ߞߊ߬ ߣߊ߬ ߕߏ߫ ߘߏ߲߬ ߠߊ߫ ߛߏ߫ ߛߐ߱ߡߊ߬. 

 ߊ߬ ߞߐߝߟߌ 
ߕߊߓߏ߲߫ ߞߟߍ߬ߓߏߟߏ߲ ߠߎ߬ ߣߴߊ߬ߟߎ߫ ߟߊ߫ ߥߊ߬ߣߊ ߝߙߊ߬ ߘߊ߫ ߛߏ߲߬ߖߘߊ߬ ߟߊ߫ ߖߊ߬ߡߊ ߟߊ߫߸ ߓߟߊ߬ ߝߣߊ߫ ߥߊ߫ ߘߊ߫ ߖߊ߲߬ߖߏ߲ ߠߊߞߊ߬ߟߌ߬ ߊ߬ ߝߊ߬ ߢߍ߫߸ ߏ߬ ߞߊ߬ ߗߍ߬ߟߊ߬ߘߍ ߘߊߡߌ߬ߣߊ߬ ߛߏ߰ߟߏ߲߬ߡߊ߲߰ ߛߊ߲ߕߍ߰ ߞߊ߲ ߡߊ߬. ߞߍ߬ߟߍ ߣߌ߲߬ ߡߊ߲߬ߞߊ߲ ߞߊ߬ ߡߊ߲߬ߘߋ߲߫ ߝߊ߲߭ ߓߍ߯ ߓߍ߲߬ ߞߐߘߍ߫߸ ߞߟߍ߬ߘߋ߲ ߠߎ߬ ߦߋ߫ ߣߊ߬ ߟߊ߫ ߞߊ߬ ߓߐ߫ ߝߊ߲߬ ߓߍ߯߸ ߞߊ߬ ߣߊ߬ ߞߍ߫ ߡߊ߬ߜߍ߲ ߘߌ߫. 

ߞߍ߬ߟߍ ߣߌ߲߬ ߝߌߟߊߣߊ߲ ߞߍ߫ ߘߊ߫ ߓߎ߬ߙߋ߫ ߣߍ߰ߓߏ߬ߙߌ߬ߦߊ߫ ߟߋ߬߸ ߛߎߡߊߥߙߏ߫ ߖߍ߬ߘߍ ߟߋ߬ ߞߵߏ߬ ߢߍߡߌ߬ߣߊ߬. 

 ߦߟߌߡߊߛߙߋ ߟߎ߬ 
ߦߌߟߡߊ:ߞߟߊߓߍ߲
ߦߌߟߡߊ:ߡߊ߲߬ߘߋ߲߫ ߞߍ߬ߟߍ
ߦߌߟߡߊ:ߕߊߓߏ߲߫ ߞߟߊߓߍ߲
ߦߌߟߡߊ:ߛߏ߲߬ߖߘߊ߬ ߞߋߕߊ߬
ߦߌߟߡߊ:ߡߊ߲߬ߘߋ߲߫ ߓߏߙߌ
ߦߌߟߡߊ:ߛߏ߬ߛߏ߫ ߝߊ߰ߡߊ߬ߟߊ